Armeensche Tallen

De armeenschen Tallen sünd en Tallsystem, dat för Spraken mit armeensche Schrift bruukt worrn is. Nu bruukt de Armeenschen vör allen de araabschen Tallen, de armeenschen Tallen warrt blot noch för en poor besünner Saken bruukt, to’n Bispeel för dat Tellen bi Överschriften un Listen oder för de Nummern bi Herrschers un Anföhrers.

Dat armeensche Tallsystem hett 36 Teken för de Tallen vun een bet negen, för de Teihners vun teihn bet negentig, för de Hunnerters vun hunnert bet negenhunnert un för de Dusenders vun eendusend bet negendusend. Disse Tekens warrt vun links na rechts schreven. För Tallen grötter as 9999 gifft dat noch wedder densülven Satz vun Tekens, aver mit’n Streek dor över, wat bedüden deit, dat de Tall mal 10.000 nahmen warrt. Tosätzlich gifft dat ok noch de Teken Օ för 10.000 un Ֆ för 20.000. Disse beiden Bookstaven sünd eerst temlich laat in de armeensche Schrift opnahmen worrn un hebbt denn dissen Weert kregen. Faken warrt dat Tallsystem aver ok ahn disse beiden Bookstaven bruukt. En Null hett dat armeensche System nich kennt.

 Symbol Ա  Բ  Գ  Դ  Ե  Զ  Է  Ը  Թ Tall 1  2  3  4  5  6  7  8  9 Symbol Ժ  Ի  Լ  Խ  Ծ  Կ  Հ  Ձ  Ղ Tall 10  20  30  40  50  60  70  80  90 Symbol Ճ  Մ  Յ  Ն  Շ  Ո  Չ  Պ  Ջ Tall 100  200  300  400  500  600  700  800  900 Symbol Ռ  Ս  Վ  Տ  Ր  Ց  Ւ  Փ  Ք Tall 1000  2000  3000  4000  5000  6000  7000  8000  9000
Bispeel: 1982 = ՌՋՁԲ

Kategorie:Tallsystem